अमर सिंह की जमानत खारिज, फिर एम्स गए  
कैश फॉर वोट के मामले में फंसे पूर्व सपा नेता अमर सिंह की जमानत याचिका खारिज कर दी गई है। डॉक्टरों की राय के बाद अमर को जेल जाना पड़ेगा।
तीस हजारी कोर्ट ने कैश फॉर वोट के मामले में फंसे पूर्व सपा नेता अमर सिंह की जमानत याचिका खारिज कर दी है। अब अमर सिंह को एम्स में भेज दिया गया है। वहां पर उनकी सेहत पर डॉक्टरों की राय के बाद उन्हें जेल भेजने पर फैसला किया जाएगा। फिलहाल अमर सिंह दिल्ली के एम्स अस्पताल में भर्ती चल रहे हैं।  दिल्ली की तीस हजारी कोर्ट ने कैश फॉर वोट मामले में आरोपी अमर सिंह की अंतरिम जमानत 28 सितंबर तक के लिए बढ़ा दी थी। उनकी नियमित जमानत याचिका पर आज फिर सुनवाई हुई। मंगलवार को कोर्ट में अमर सिंह के वकील ने एम्स के डॉक्टरों की रिपोर्ट का हवाला देते हुए कहा कि उनकी सेहत ठीक नहीं है। इससे पहले अमर सिंह ने इलाज़ के लिए विदेश जाने की अनुमति मांगने संबंधी अपनी याचिका वापस ले ली थी।  इधर, कैश फॉर वोट मामले में दूसरे आरोपियों संजीव सक्सेना और सोहेल हिन्दुस्तानी की रिमांड 14 दिन के लिए बढ़ा दी गई है जबकि इस केस में कल पहली बार कोर्ट में पेश हुए सुधींद्र कुलकर्णी को भी जेल भेज दिया गया है।